แจ้งประชาชนไม่ส่งต่อข่าวปลอมการ Swab ลึกถึงเพดานจมูก ทำให้เนื้อเยื่อพังผืดที่ห่อหุ้มเสียหายส่งผลเสียต่อสุขภาพ ไม่เป็นความจริง
นางสาวนพวรรณ หัวใจมั่น โฆษกกระทรวงดิจิทัลเพื่อเศรษฐกิจและสังคมฝ่ายการเมือง กล่าวว่า ศูนย์ต่อต้านข่าวปลอมได้ดำเนินการตรวจสอบข้อเท็จจริงกรณีการเผยแพร่ข้อมูลการ Swab ลึกถึงเพดานจมูกทำให้เนื้อเยื่อพังผืดเสียหาย จากกรมการแพทย์ กระทรวงสาธารณสุข พบว่า ไม่เป็นความจริง เนื่องจาก olfactory nerve เป็นปราการด่านหนึ่งในสองของกะโหลกศีรษะที่เชื่อมระหว่างโพรงจมูกกับสมอง ที่ไวรัสและแบคทีเรียสามารถเดินทางข้ามเข้าสู่สมองได้ นอกจากนี้ยังเป็นเซลล์ชนิดเดียวในกะโหลกศีรษะที่ล้อมรอบเซลล์รับกลิ่น ส่วนที่ยื่นออกมาจากเซลล์ประสาททำหน้าที่ส่งผ่านกระแสประสาทจากเซลล์ร่างกาย มีหน้าที่ปกป้องและช่วยการสร้างเซลล์ใหม่เมื่อเกิดความบาดเจ็บเสียหาย จึงยืนยันว่า การสอดไม้เข้าไปในจมูกมีโอกาสขึ้นไปที่ตำแหน่งของเส้นประสาทรับกลิ่นได้จริง แต่ไม่สร้างความเสียหายต่อเส้นประสาทมากอย่างที่กังวลและยังไม่พบหลักฐานว่าการสวอปทำให้เส้นประสาทรับกลิ่นเสียหายจนสูญเสียการรับกลิ่น อย่างไรก็ตาม การสวอปควรทำให้ถูกวิธี โดยการแหย่เข้าไปตามแนวของพื้นจมูกเพื่อให้เข้าไปยังบริเวณโพรงหลังจมูกซึ่งมีโอกาสเจอเชื้อโรคได้มากและจะไม่โดนตำแหน่งของเส้นประสาทนี้อยู่แล้ว แต่ขอให้ระวังกรณีที่คนไข้เคยได้รับการผ่าตัดเกี่ยวกับฐานสมอง หรือเคยผ่าตัดซ่อมฐานสมองมาก่อน อาจจะไม่มีกระดูกคอยป้องกันเหมือนกับคนที่ยังไม่เคยผ่าตัด ดังนั้นควรให้แพทย์หูคอจมูก หรือแพทย์ที่ชำนาญเป็นผู้ทำการสวอปเอง